Politiet fryktet opptøyer - flere pågrepet under Arendalsuka
Seks personer er blitt pågrepet i 18.30-tiden torsdag kveld i Arendal sentrum. Ifølge Filter Nyheter tilhører personene «et antatt venstreekstremt miljø» Politiet fryktet at gruppen søkte voldelig sammenstøt med personer fra «Stopp islamiseringen av Norge» (SIAN) og den høyreradikale Alliansen, som har stands under Arendalsuka.– Personene som er pågrepet knyttes til miljøer som via sosiale medier har oppfordret til omfattende ordensforstyrrelser og voldelige handlinger under Arendals-uka, sier stabssjef i Agder politidistrikt, Morten Sjustøl, i en pressemelding. Politiet mener at de pågrepne personene blant annet kan knyttes til besittelse av pepperspray. – Med pågripelsene mener politiet å ha forebygget omfattende ordensforstyrrelser mot arrangementet, sier Sjustøl. Han sier videre at politiet er i en tidlig fase, og at de på nåværende tidspunkt ikke kan gi ytterligere informasjon.Lars Stea, som bor i området, forteller til VG at han vitnet pågripelsen. – Politiet var der rundt en time, og snakket lenge med dem som var der. Så skilte de dem fra hverandre, og gikk gjennom bagasjen deres og hva de hadde i bilene sine, sier Stea til VG. – Deretter kjørte de bort med dem. Flere av de pågrepne skal være kjent for politiet fra før. Ifølge Filter Nyheter skal en av de arresterte være lederen for en kommunistisk organisasjon. De seks personene er satt i arrest, mistenkt for brudd på § 182 i Straffeloven om opptøyer, og vil bli avhørt i løpet av fredag.Alliansen hadde et arrangement ved Teaterplassen i Arendal halvannen time før pågripelsen. Der hadde gruppen omfattende politibeskyttelse. Arrangementet var en appell ved partileder Hans Jørgen Lysglimt Johansen, «Til kamp mot politisk korrekthet!» og hadde rundt 15 tilhørere. Det oppsto ingen hendelser der. – Vi er veldig godt fornøyd med gjennomføringen av sikkerhetsopplegget, og vil gi skryt til både politiet og arrangørene, sier Johansen til VG. Johansen takket også politiet via Twitter for solid gjennomført sikkerhetsopplegg gjennom Arendalsuka: Leder for SIAN, Stig Andersen, sier til VG at han ikke kjenner til pågripelsene i kveld. – Jeg var ikke der, og har ikke hørt noe, sier Andersen. Politiet har brukt store ressurser på å forebygge angrep fra tilreisende antirasister mot både SIAN og Alliansen siden mandag, skriver Filter Nyheter. Leder av rådet i Arendalsuka og ordfører i kommunen, Robert Cornels Nordli (Ap), henviser til politiet for kommentar. Det har ikke lykkes VG å få kontakt med arrangørene av Arendalsuka.Gruppen Aktivistkomiteen i Trondheim oppfordret i forrige uke antifascister og «alle som er mot rasisme» i Arendal til å bruke uka til å «stoppe fascistene». – Vær forsiktig, ta vare på hverandre, organiser dere - men våg å kjempe! Frykten er fascistenes våpen. Sammen kan vi feie dem vekk, skriver de i et arrangement på Facebook. Der skriver de også at det er rett å forstyrre selve arrangementet Arendalsuka, som «for det første er en del av politikernes sirkus og for det andre gir fascister en talerstol». Det har foreløpig ikke lykkes VG å få en kommentar fra Aktivistkomiteen i Trondheim. Under Arendalsuka i 2017 måtte SIAN fjerne sin stand, etter håndgemeng og slåsskamp mellom grupperingen og meningsmotstandere som hadde møtt opp ved standen.
Politiet fryktet et voldelig sammenstøt mellom venstreekstreme og personer fra SIAN og Alliansen, melder Filter Nyheter.